Here is a page extracted from Wikipedia that may contain CSS, HTML, and a lot of unformatted text.

Title: Clamosa
Content: Iste articlo tracta sobre Clamosa. Ta altros usos d'o toponimo Clamosa se veiga Clamosa (desambigación).

Clamosa ye un lugar aragonés d'o municipio d'a Fueva, en a comarca de Sobrarbe y a provincia de Uesca. Actualment a suya población ye de 3 habitants (2011).

Clamosa yera capital d'un municipio de dreito propio, que heba nombre Clamosa, d'o cual feba parte tamién Caneto y a Penilla, y os lugarichons de Bediello y a Selva, toz cinco en o vallón d'o barranco de Clamosa. A partir d'o periodo intercensal de 1842-1857 se i incorpororon dos d'os tres nuclios d'a vecina val d'o barranco d'o Salinar, Trillo y Salinas, en remanindo Troncedo como municipio deseparau. O municipio desapareixió en a decada de 1960 en dir-se despoblando os lugars y pardinas que en feban parte, sobretot con as succesivas inauguracions d'os dos entibos que arruinoron a comarca: L'entibo de lo Grau (1968) y l'entibo de Mediano (1969).

Clamosa ye un lugar que se troba engarrotau en un cerret penyascoso, con una estructura urbana basada en as casas pretas d'entre ellas y contra la penya, lo que fa pensar en un planiamiento defensivo caracteristico d'as poblacions antigas. En l'altura d'o lugar se i troba as enrunas d'un castillet modesto (que beluns datan en o sieglo XI) que probablement explica las oríchens de l'asentamiento. O castillet posiblement se complementaba con o d'Escaniella, y toz dos con os poderosos castiellos de l'Abizanda y Troncedo, en un aria tan en sud de o Sobrarbe que en belaltro tiempo fué mugadera con a espanya musulmana.

Clamosa teneba una salina que pareix que no feba prou producción ta abastir a o propio lugar en as epocas de mas gran expansión demografica, y a demés, heba tenido en bella epoca una pedrera de cheso y unatra de calso, todas dos yeran albandonadas en 1950. O molino farinero el llevaban os de lugar, y o molino d'olio yera propiedat d'os de a Selva, una pardina en o mont a man de Bediello.

Demografía 
O lugar de Clamosa naixió, d'alcuerdo con bels especialistas, a redol d'o castiello que coronaba la penya en a que s'asola. En o fogache de 1495 teneba 11 fuegos, y d'alcuerdo con Manuel Benito Moliner, o numero de fuegos (casas) que i habió alto u baixo se mantenió estable dica la segunda mitat d'o sieglo XIX, momento en o que a explosión demografica cheneralizada en tot l'Alto Aragón, pudo elevar-ne o numero dica 20 u 21 casas.

Iste mismo investigador proposa que a meya de población por casa en Clamosa, en l'anyo 1787, yera de 13 personas, lo que sitúa a población total de lugar en os hipoteticos 143 habitants. A mitat d'o sieglo XIX, d'alcuerdo con M. Benito Moliner, o numero habría puyau dica 7,68, y cara ta 1860 le atribuye una población de 7,8 personas por fuego, lo que fa un total de 156 habitants. En 1900, con un promedio atribuiu de 6,7 habitants por casa, o lugar de Clamosa habría tenido una población humana estimable en 134 habitants.

Fiestas
17 de chinero, fiesta d'hibierno, fendo-le honras a Sant Antón.
23 de mayo, romería ta o santuario de Santa María de Bruís.
15 d'agosto, Fiesta Mayor, fendo-le honras a la Virchen d'agosto.
17 d'aviento, romería t'a ermita d'a Esperanza.

Referencias

Clamosa
Localidaz d'Aragón con fiestas patronals ta l'Asumpción
Lugars d'a Fueva
Localidaz d'a diocesi de Balbastro-Monzón en Sobrarbe